****

**Nyheder om sundhedsbyggeri**

**Uge 24-25 2019**

**Rejsegilde på Ny Retspsykiatri Sct. Hans**

I torsdags var der rejsegilde på den nye retspsykiatri i Roskilde – præcis 14 måneder efter første spadestik. Det er LM Byg, der sammen med en række underentreprenører har rejst råhuset. Byggeriet er tegnet af KHR Architecture, der er totalrådgiver på byggeprojektet med Rubow Arkitekter som underrådgiver. Nybyggeriet skal efter planen klar står til indflytning i første kvartal 2021. Projektet har et budget på 700 mio. kr. finansieret af staten. Byggeriet rummer 21.000 kvadratmeter med plads til 126 sengestuer.

Kilde: [Building Supply.dk](https://www.building-supply.dk/article/view/665694/hvis_der_ikke_bliver_brug_for_alle_126_sengestuer_kan_vi_leje_dem_ud_som_hotelvaerelser?ref=newsletter&utm_medium=email&utm_source=newsletter&utm_campaign=daily), d. 14. juni 2019, af Lars Dalsgaard Adolfsen.

**72 nye plejeboliger til Jægersborghave Plejecenter i Gentofte**

Jægersborghave Plejecenter i Gentofte skal udvides med 72 nye plejeboliger, og Oluf Jørgensen A/S har sammen med Erik Arkitekter og Dansk Boligbyg vundet totalentreprisen på projektet. De 72 plejeboliger vil blive fordelt i tre afdelinger af 24 boliger med tilhørende fællesfaciliteter og faciliteter til personale. Derudover anlægges arealer til frisør/fodterapeut, lederkontor, orangeri/samlingsrum og personaleomklædning og depoter i kælder, som benyttes på tværs af hele Jægerborgsgade. Byggeriet bliver på samlet 6.500 kvadratmeter og afleveres efter planen i september 2021.

Kilde: [Licitationen.dk](https://www.licitationen.dk/article/view/665769/trio_skal_bygge_rammerne_om_et_aktivt_aeldreliv_i_gentofte?ref=newsletter&utm_medium=email&utm_source=newsletter&utm_campaign=daily), d. 14. juni 2019, af Lars Dalsgaard Adolfsen.

**Frost Larsen vinder nyt plejehjem i Aabenraa Kommune**

Aabenraas kommende plejehjem ”Ny Grønningen” i Tinglev skal udformes af arkitektfirmaet Frost Larsen, som bliver totalrådgiver på projektet. Underrådgivere på vinderforslaget er LB Consult og Wad Landskabsarkitekter. Det blev afsløret i fredags. Et af hovedelementerne i vinderforslaget er, at boenhederne er udformet som individuelle ”parcelhuse”, hvilket understreger, at boenhederne er beboernes hjem og ikke en institution. Der kommer også et fælleshus, som primært består af personalefaciliteter og kontorer. Boenhederne og fælleshuset bindes sammen af en overdækket pergolaforbindelse. Plejehjemmet forventes at stå klar til indflytning i 2021.

Kilde: [Licitationen.dk](https://www.licitationen.dk/article/view/665790/skanderborgvirksomhed_vinder_tinglevs_nye_plejehjem?ref=newsletter&utm_medium=email&utm_source=newsletter&utm_campaign=daily), d. 14. juni 2019, af Benita Dreyer-Andersen.

**Nyt bosted for psykiske sårbare borgere i Høng skal opføres i totalentreprise**

Boligselskabet Alliken opfører et bosted for psykisk sårbare med 42 nye boliger med tilhørende serviceareal i Høng på Vestsjælland. Boligselskabet Alliken er bygherre på projektet sammen med Kalundborg Kommune, mens totalrådgiver-teamet er styret af Vandkunsten, der har Wissenberg med som underrådgiver på ingeniørdelen. Styregruppen bag projektet har nu besluttet, at projektet udbydes som totalentreprise i konkurrencepræget dialog. Totalentreprisens anslåede værdi er på 41 mio. kr. Interesserede totalentreprenører kan nu byde ind på at blive prækvalificeret, mens det endelige udbud ventes at finde sin vinder i december i år. Projektet skal efter planen være klar til indflytning i oktober 2021.

Kilde: [Licitationen.dk](https://www.licitationen.dk/article/view/665286/bosted_i_hong_skal_opfores_i_totalentreprise?ref=newsletter&utm_medium=email&utm_source=newsletter&utm_campaign=daily), d. 12. juni 2019, af Lars Dalsgaard Adolfsen.

**Demensvenlig indretning på Kristinehøj Plejehjem i Helsingør nu færdig**

Efter næsten et år er renoveringen af Kristinehøj Plejehjem i Helsingør nu færdig. ”Ideen har været at fjerne hospitalsudseendet fra gangene og få indarbejdet oplevelser på væggene, som både hjælper beboerne rundt på gangene og samtidig giver dem minder fra deres yngre dage”, siger Jesper Voltov, der er teknisk serviceleder på Kristinehøj og har været en af tovholderne på projektet. Efter ombygningen er plejehjemmets gange er indrettet i fire temaer: havet, byen, kunst & kultur samt natur. I havtemaet er der eksempelvis valgt forskellige blå nuancer, der hjælper beboerne med at huske hvilken afdeling, de bor i og guider dem hjem til deres lejligheder. Pengene til projektet er kommet fra Trafik-, bygge-, og boligstyrelsen.

Kilde: [Magasinet Pleje.dk](https://www.magasinetpleje.dk/article/view/663748/kristinehoj_har_brugt_et_ar_pa_demensvenlig_indretning?ref=newsletter&utm_medium=email&utm_source=newsletter&utm_campaign=daily), d. 11. juni 2019, af Benita Dreyer-Andersen.

**Energirenoveringer på Region Midtjyllands hospitaler afsluttet**

Siden 2010 har fire hospitaler i Region Midtjylland været gennem omfattende energirenoveringer. Først Regionshospitalet Silkeborg og Hammel Neurocenter og siden regionshospitalerne i Skive og Viborg. Nu er de sidste arbejder, som kombinerer energibesparelser med hospitalsrenoveringer, afsluttet. Energirenoveringerne er blevet gennemført som ESCO-projekter, som har haft fokus på de energimæssige rammer om hospitalet. Der er gennemført energirenoveringer for i alt 180 mio. kr. Den udgift skal Hospitalsenhed Midt betale tilbage over de næste 10 år med de energimæssige besparelser, hospitalet opnår ved renoveringerne.

Kilde: [Building Supply.dk](https://www.building-supply.dk/article/view/665025/hospitaler_afslutter_et_lille_artis_renoveringer?ref=newsletter&utm_medium=email&utm_source=newsletter&utm_campaign=daily), d. 11. juni 2019, af redaktionen/Ida.

(Nyhederne herunder leveres af Retriever Danmark)

**Første spadestik til udgravning af fundament på** **Sjællands Universitetshospital i Køge**

Nu er byggeriet på området foran Sjællands Universitetshospital i Køge for alvor gået i gang. I mandags tog man nemlig første spadestik til udgravning af fundamentet til den 114.500 kvadratmeter store senge- og behandlingsbygninger. Derudover er der ved at ske en etablering af en byggeplads. I en skrivelse fra hospitalet lyder det, at byggeriet skal stå klar i slutningen af 2024.

Kilde: Dagbladet Køge, side 2, d. 17. juni 2019, af redaktionen.

**20 procent af strømforbruget på Nyt OUH dækkes af solceller**

20 procent af strømforbruget på Nyt Universitetshospital Odense (Nyt OUH), der slår dørene op i 2022, vil blive dækket af vedvarende energi. Hospitalet får nemlig monteret et solcelleanlæg, der kan producere el svarende til forbruget i 900 husholdninger. Better Energy skal levere solcellepanelerne til anlægget, der placeres på et fem hektar stort areal som en del af det område, der allerede er udlagt til tekniske anlæg for Nyt OUH.

Kilde: Licitationen, side 11, d. 17. juni 2019, af Maria Berg Badstue Pedersen.

**Politikere dumper elementer i spareplan for Aarhus Universitetshospital**

Fire elementer i den omfattende spareøvelse for Aarhus Universitetshospital bliver ikke til noget. Politikerne i Region Midtjyllands Hospitalsudvalg siger nemlig nej til forslagene, der kommer fra ledelsen på Aarhus Universitetshospital. Aarhus Universitetshospital har været nødt til at foreslå besparelser, der påvirker patienterne. ”Derfor er jeg rigtig glad for de mange tilsagn, der er kommet fra en bred vifte af partier på Christiansborg om at hjælpe med til at løse økonomien i de nye hospitalsbyggerier. Det er der brug for,” siger Henrik Gottlieb Hansen (S), formand for hospitalsudvalget i Region Midtjylland.

Kilde: Horsens Folkeblad, side 14, d. 13. juni 2019, af Henrik Ask.

**Entreprenør til apteringsentreprise på Steno Diabetes Center Copenhagen skal findes**

De tre entreprenørvirksomheder Juul & Nielsen A/S, Jakon A/S og MT Højgaard A/S er i spil til at vinde storentreprisen på det 24.315 kvadratmeter store Steno Diabetes Center Copenhagen (SDCC) ved Herlev Hospital. Der er tale om én ud af seks storentrepriser i projektet - en apteringsentreprise til en anslået værdi på 73 millioner kroner, som omfatter ydelser indenfor byggepladsarbejder, vægge, malerbehandlinger, opbygning under gulve, lofter, indvendige døre, fast inventar herunder laboratorieinventar og køkkeninventar.

Kilde: Licitationen, side 9, d. 12. juni 2019, af Lars Dalsgaard Adolfsen.